CELEX: C2005/171/11
Language: el
Date: 2005-07-09 00:00:00
Title: Υπόθεση C-167/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 14 Απριλίου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/6
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 14 Απριλίου 2005
   (Υπόθεση C-167/05)
   (2005/C 171/11)
   Γλώσσα διαδικασίας: η σουηδική
   Η Επιτροπή των Ευρωπαϊκών Κοινοτήτων, εκπροσωπούμενη από τους L. Ström van Lier και K. Gross, με τόπο επιδόσεων στο Λουξεμβούργο, άσκησε στις 14 Απριλίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Σουηδίας.
   Η Επιτροπή ζητεί από το Δικαστήριο:
   
               1)
            
            
               να διαπιστώσει ότι το Βασίλειο της Σουηδίας, εφαρμόζοντας εσωτερικούς φόρους η φύση των οποίων οδηγεί έμμεσα στην προστασία του ζύθου, ο οποίος παράγεται κυρίως στη Σουηδία, έναντι του οίνου, ο οποίος εισάγεται κυρίως από άλλα κράτη μέρη, παρέβη τις υποχρεώσεις που υπέχει από το άρθρο 90, δεύτερο εδάφιο, της Συνθήκης ΕΚ
            
         
               2)
            
            
               να καταδικάσει το Βασίλειο της Σουηδίας στα δικαστικά έξοδα.
            
         Ισχυρισμοί και κύρια επιχειρήματα
   Τα αλκοολούχα ποτά πωλούνται στους ιδιώτες καταναλωτές στη Σουηδία μέσω μιας ανήκουσας στο Δημόσιο εταιρίας λιανικής πωλήσεως, της Systembolaget AB. Ο ενισχυμένος ζύθος, δηλαδή ο ζύθος με αλκοολικό τίτλο άνω του 3,5 %, καθώς και οι οίνοι πωλούνται μέσω της Systembolaget AB. Οι ελαφρότεροι οίνοι της μέσης κατηγορίας τιμών θεωρούνται εναλλάξιμοι με τον ενισχυμένο οίνο.
   Ο ζύθος πλήττεται από φόρο επί των αλκοολούχων ποτών ο οποίος, κατά μέσον όρο και κατά ποσοστό επί τοις εκατό, είναι σημαντικά χαμηλότερος σε σύγκριση με τον φόρο που πλήττει τον οίνο. Δεν προβλήθηκε κάποιος λόγος ο οποίος να δικαιολογεί αυτή τη διαφορά μεταξύ αυτών των ειδικών φόρων καταναλώσεως. Η διαφορετική φορολόγηση επηρεάζει την τιμή των αντιστοίχων προϊόντων. Η διαφορά της τιμής ενισχύεται από το ότι επιβάλλεται ΦΠΑ 25 % επί του προϊόντος.
   Η επίπτωση του φόρου επί της τιμής των αντιστοίχων προϊόντων είναι ικανή να στρεβλώσει τον ανταγωνισμό μεταξύ των εμπορευμάτων και οι εσωτερικοί ειδικοί φόροι καταναλώσεως είναι τέτοιας φύσεως ώστε παγιώνουν τις συνήθειες των εγχωρίων καταναλωτών, μειώνουν την εν δυνάμει κατανάλωση οίνου και συγχρόνως είναι ικανοί να προστατεύουν εμμέσως τον ζύθο εις βάρος του οίνου.